Ο **Καλαθοσφαιρικός Αθλητικός Όμιλος Δράμας**, γνωστός κυρίως με τη σύντμηση **Κ.Α.Ο.Δ.**, είναι ελληνικό αθλητικό σωματείο, το οποίο δραστηριοποιείται στην πόλη της Δράμας, στον ομώνυμο νομό. Επίσημο έτος ίδρυσής του είναι το 1989, οπότε και αυτονομήθηκε από τον Α.Ο. Δράμας. Η λειτουργία του συλλόγου έπαυσε το 2015. Το 2016 λειτούργησαν τμήματα υποδομής, ενώ το 2017 ξεκίνησε ξανά τη λειτουργία του το ανδρικό τμήμα. Διαθέτει αποκλειστικά τμήματα ανδρικής καλαθοσφαίρισης, που χρησιμοποιούν ως έδρα το Δημοτικό Κλειστό Γυμναστήριο «Δημήτρης Κραχτίδης», χωρητικότητας 1.700 θεατών. Οι αθλητές του αγωνίζονται με χρώματα το πράσινο και το λευκό.

Ιστορική αναδρομή
-----------------

#### Η πρώτη δεκαετία

Το σωματείο ιδρύθηκε επίσημα το 1989 όταν και αυτονομήθηκε από τον Α.Ο. Δράμας. Ξεκίνησε συνεπώς την πορεία του απευθείας από τις πανελλαδικές κατηγορίες (μόλις ένα χρόνο πριν, το 1987-88, ο Α.Ο. Δράμας είχε κατακτήσει το πρωτάθλημα της Γ' Εθνικής Κατηγορίας) με προπονητή τον Τάσο Δρασίδη.

Για μία δεκαετία, από το φθινόπωρο του 1989 μέχρι την άνοιξη του 1999 ο Κ.Α.Ο.Δ. αγωνίστηκε στη Β' Εθνική Κατηγορία, καθώς και στο Κύπελλο Ελλάδος.

#### Η πορεία προς την Α1 Εθνική (1998-2001)

Η δεκαετής πορεία του συλλόγου στη Β' Εθνική Κατηγορία έλαβε τέλος την περίοδο 1998-99 οπότε και κατέκτησε την κορυφή του τελικού βαθμολογικού πίνακα, λαμβάνοντας εισιτήριο για πρώτη φορά στην ιστορία του στην Α2 Εθνική. Στο θεσμό του Κυπέλλου Ελλάδος απέκλεισε στην Α' Φάση διαδοχικά εντός έδρας το Γ.Α.Σ. Κομοτηνή με σκορ 89-54 και τον Έσπερο Καλλιθέας με σκορ 74-65. Ακολούθως πέρασε άνευ αγώνος στη «Φάση των 16» όπου και γνώρισε εντός έδρας τον αποκλεισμό από τον Π.Α.Ο.Κ. με σκορ 53-87.

Στα τέλη Αυγούστου του 1999 ο σύλλογος επέστρεψε στα γήπεδα για το Κύπελλο Ελλάδος, χωρίς να καταφέρει να διακριθεί. Συγκεκριμένα ηττήθηκε στην πρεμιέρα εκτός έδρας από το Γυμναστικό Λάρισας με σκορ 84-72 με αποτέλεσμα η πορεία του να σταματήσει εκεί. Στο Πρωτάθλημα της περιόδου 1999-00, τον τίτλο του Πρωταθλητή της Α2 Εθνικής διεκδίκησαν 14 ομάδες. Έχοντας συλλέξει 11 νίκες και 15 ήττες, ο Κ.Α.Ο.Δ. βρέθηκε στη 10η θέση του τελικού βαθμολογικού πίνακα, όντας μία από τις 5(!) ομάδες που ισοβάθμισαν και κατετάγησαν στις θέσεις 7 έως 11 της κατάταξης.

Εντούτοις, η επόμενη αγωνιστική περίοδος 2000-01, αποδείχθηκε ιστορική για την ομάδα της Δράμας, καθώς αυτή εξασφάλισε την πρώτη της άνοδο στην κορυφαία κατηγορία της ελληνικής ανδρικής καλαθοσφαίρισης. Το πέτυχε κατακτώντας την κορυφή του τελικού βαθμολογικού πίνακα, όντας σε πλεονεκτική θέση σε σχέση με τον Ιωνικό Νέας Φιλαδέλφειας, με τον οποίο ισοβάθμισε. Ο απολογισμός της χρονιάς ήταν 19 νίκες και 7 ήττες. Προπονητής ήταν ο - μακροβιότερος στην ιστορία του Κ.Α.Ο.Δ. - Νίκος Γρηγοριάδης. Δυναμική ήταν και η πορεία των δραμινών στο Κύπελλο, στα πλαίσια του οποίου συμμετείχαν σε 4 αγώνες για την Α' Φάση. Στην 1η Αγωνιστική νίκησαν εντός έδρας τη Μ.Ε.Ν.Τ. με σκορ 72-59. Στην επόμενη υποχρέωσαν σε ήττα την Ξάνθη με σκορ 79-66 παίζοντας εντός έδρας, ενώ στην 3η Αγωνιστική ήταν η σειρά του Παπάγου να αποκλειστεί με σκορ 78-93. Τέλος, στην 4η Αγωνιστική, ο Κ.Α.Ο.Δ. υπέκυψε στην πίεση του Παλαιού Φαλήρου γνωρίζοντας την εκτός έδρας ήττα με σκορ 82-78.

#### Πρώτη συμμετοχή στην Α1 Εθνική (2001-2002)

Την αγωνιστική περίοδο 2001-02 ο Κ.Α.Ο.Δ. είχε για πρώτη φορά στην ιστορία του το προνόμιο της συμμετοχής στο Πρωτάθλημα της Α1 Εθνικής Κατηγορίας. Καθήκοντα πρώτου προπονητή τη χρονιά αυτή διατήρησε ο Κώστας Μίσσας. Τον τίτλο του Πρωταθλητή Ελλάδος διεκδίκησαν 14 ομάδες σε 26 αγωνιστικές. Στο πλαίσιο αυτό η ομάδα της Δράμας συγκέντρωσε 7 νίκες και 19 ήττες, ισοβαθμώντας με τη Νήαρ Ηστ Καισαριανής. Όντας ο άτυχος της ισοβαθμίας, ο Κ.Α.Ο.Δ. κατετάγη 13ος και υποβιβάστηκε προτού καθιερωθεί στο επίπεδο αυτό. Παραγωγικότεροι σκόρερ του συλλόγου αναδείχθηκαν ο Αμερικανός Ράιαν Λόρθριτζ (484 πόντοι σε 26 αγωνιστικές, 18,62 κατά μ.ό.) και ο Κουβανός Αντρές Γκίμπερτ (395 πόντοι σε 25 αγωνιστικές, 15,80 κατά μ.ό.). Ο Λόρθριτζ ήταν επίσης ο αθλητής του Πρωταθλήματος με τη μεγαλύτερη συγκομιδή σε κερδισμένα φάουλ, 158 στον αριθμό. Στο θεσμό του Κυπέλλου Ελλάδος, ο Κ.Α.Ο.Δ. εισήλθε απευθείας στη «Φάση των 16» όπου και αποκλείστηκε από τον Άρη Θεσσαλονίκης, έχοντας ηττηθεί εκτός έδρας με σκορ 86-81.

#### Διάστημα αγωνιστικής παρακμής (2002-2007)

Την επόμενη περίοδο 2002-03 ο δραμινός σύλλογος δεν ξεπέρασε το σοκ του υποβιβασμού στην Α2 Εθνική, αλλά αντίθετα κινδύνεψε με δεύτερο συνεχόμενο. Στη διοργάνωση, που έλαβε χώρα με τη συμμετοχή 14 ομάδων από ολόκληρη την Ελλάδα, συγκέντρωσε 11 νίκες και 15 ήττες, ολοκληρώνοντας τις αγωνιστικές του υποχρεώσεις τελικά στην 11η θέση της κατάταξης. Παραγωγικότερος σκόρερ της χρονιάς για το σύλλογο ήταν ο Βασίλης Μουλάκης πετυχαίνοντας έναν αξιοσημείωτο μέσο όρο 20,46 πόντων ανά παιχνίδι (532 πόντοι σε 26 αγωνιστικές). Στον αντίστοιχο πίνακα με τους αθλητές του συνόλου των ομάδων βρέθηκε στην 3η θέση. Επίσης διακρίθηκαν οι Φίλιππος Συμεωνίδης (320 πόντοι σε 24 αγωνιστικές, 13,33 κατά μ.ό.) και Μιλτιάδης Μόσχου (326 πόντοι σε 26 αγωνιστικές, 12,54 κατά μ.ό.). Ο Μόσχου ήταν επίσης ο δεύτερος καλύτερος ριμπάουντερ του Πρωταθλήματος (255 σε 26 αγωνιστικές, 9,81 κατά μ.ό.). Την ίδια χρονιά, ο Παναγιώτης Μπαρλάς έδωσε περισσότερες Ασίστ από οποιονδήποτε άλλον αθλητή στο Πρωτάθλημα (115 σε 26 αγωνιστικές, 4,42 κατά μ.ό.), ενώ ήταν εξ ημισείας πρώτος στη στατιστική κατηγορία των Κλεψιμάτων (42 σε 26 αγωνιστικές, 1,62 κατά μ.ό.). Προπονητής της ομάδας είχε αναλάβει τη χρονιά αυτή ο Νίκος Γρηγοριάδης. Σε ό,τι αφορά το θεσμό του Κυπέλλου Ελλάδος, ο Κ.Α.Ο.Δ. αγωνίστηκε σε μόλις ένα παιχνίδι, στα πλαίσια της Α' Φάσης, στο οποίο και ηττήθηκε με σκορ 72-68 από τον Άλιμο.

Το επόμενο φθινόπωρο ο Κ.Α.Ο.Δ. με το Γρηγοριάδη για άλλη μια χρονιά στον πάγκο, ξεκίνησε τις αγωνιστικές του υποχρεώσεις από το θεσμό του Κυπέλλου Ελλάδος, γνωρίζοντας τον αποκλεισμό ήδη από την πρεμιέρα. Ειδικότερα ηττήθηκε με σκορ 101-73 εκτός έδρας από το Δ.Α.Σ. Άνω Λιοσίων. Στο Πρωτάθλημα της Α2 Εθνικής για το 2003-04, στο οποίο δήλωσαν συμμετοχή 14 ομάδες, οι δραμινοί είχαν συλλέξει στο τέλος της χρονιάς 12 νίκες και 14 ήττες. Τις θέσεις 8 έως 10 τις τελικής κατάταξης κατέλαβαν με τη σειρά οι ισοβαθμούντες Κ.Α.Ο.Δ. Παλαιό Φάληρο και Α.Γ.Ε. Χαλκίδα. Τους περισσότερους πόντους σημείωσε τόσο για την ομάδα όσο και για το σύνολο του Πρωταθλήματος ο Βασίλης Μουλάκης, βελτιώνοντας την ήδη ασυνήθιστη επίδοση της περασμένης χρονιάς (619 πόντοι σε 26 αγωνιστικές, 23,81 κατά μ.ό.). Ήταν επίσης ο αθλητής του Πρωταθλήματος που συνέλεξε τα περισσότερα Κερδισμένα Φάουλ (249 σε 26 αγωνιστικές, 9,58 κατά μ.ό.). Στο σκοράρισμα διακρίθηκαν επίσης οι Κώστας Νικάκης (303 πόντοι σε 26 αγωνιστικές, 11,65 κατά μ.ό.) και Τάσος Χαρισμίδης (269 πόντοι σε 24 αγωνιστικές, 11,21 κατά μ.ό.).

Την αγωνιστική περίοδο 2004-05 το Πρωτάθλημα της Α2 Εθνικής φιλοξένησε και πάλι 14 ομάδες, δύο από τις οποίες θα υποβιβάζονταν και δύο θα εξασφάλιζαν την άνοδο. Η ομάδα του Γρηγοριάδη είχε μια κακή χρονιά, στη διάρκεια της οποίας συγκέντρωσε μόλις 8 νίκες σε 26 αγωνιστικές. Η λήξη της αγωνιστικής δράσης τη βρήκε στη 12η θέση της κατάταξης, ωστόσο, κατάφερε να αποφύγει τη μοίρα του υποβιβασμού. Σε ό,τι αφορά το Κύπελλο Ελλάδος, ο Κ.Α.Ο.Δ. κέρδισε στην 1η Αγωνιστική της Α' Φάσης εντός έδρας τους Ικάρους Σερρών με σκορ 85-79, ενώ στη 2η Αγωνιστική ηττήθηκε εντός έδρας από τον Ηλυσιακό με σκορ 62-68.

Την επόμενη χρονιά, 2005-06, ο αριθμός των ομάδων που συγκρότησαν τον ένα και μοναδικό Όμιλο του Πρωταθλήματος της Α2 Εθνικής αυξήθηκαν σε 16, με τις τρεις τελευταίες να γνωρίζουν τον υποβιβασμό. Στο πλαίσιο αυτό ο σύλλογος της Δράμας παρουσίασε βελτιωμένη απόδοση, σκαρφαλώνοντας στην 7η θέση της τελικής βαθμολογίας. Ειδικότερα, ο απολογισμός της περιόδου αυτής ήταν 16 νίκες και 14 ήττες, όσες μάζεψε και η Α.Γ.Ε. Χαλκίδα. Η τελευταία τοποθετήθηκε μία θέση υψηλότερα από τον Κ.Α.Ο.Δ. βάσει των επόμενων κριτηρίων κατάταξης. Κορυφαίος σκόρερ της ομάδας ήταν για άλλη μια χρονιά ο Μουλάκης (572 πόντοι σε 29 αγωνιστικές, 19,72 κατά μ.ό.). Στο σκοράρισμα διακρίθηκαν επίσης ο Κροάτης Ζέλικο Ζούπιτς (385 πόντοι σε 25 αγωνιστικές, 15,40 κατά μ.ό.) και ο Έλληνας Κώστας Κακαρούδης (429 πόντοι σε 28 αγωνιστικές, 15,32 κατά μ.ό.). Ο Μουλάκης ήταν επίσης ο δεύτερος παραγωγικότερος σκόρερ του Πρωταθλήματος στο σύνολό του, ενώ ήταν και πρώτος στα Κερδισμένα Φάουλ (198 σε 29 αγωνιστικές, 6,83 κατά μ.ό.) σε ισοβαθμία με τον Κώστα Μαχαίρα του Μίλωνα). Ο Κ.Α.Ο.Δ. έδωσε για τη χρονιά αυτή μόνο ένα παιχνίδι για το Κύπελλο Ελλάδος, γνωρίζοντας την εκτός έδρας ήττα στην πρεμιέρα της Α' Φάσης με σκορ 86-79 από τον Ιωνικό Λαμίας.

Τον επόμενο Σεπτέμβρη η ομάδα της Δράμας επέστρεψε στην αγωνιστική δράση για το θεσμό του Κυπέλλου, επικρατώντας εκτός έδρας στην 1η Αγωνιστική της Α' Φάσης επί του Ιωνικού Νικαίας με σκορ 51-89. Στη 2η Αγωνιστική ηττήθηκε εκτός έδρας από τον Ηλυσιακό με σκορ 89-86 και αποκλείστηκε από τη συνέχεια της διοργάνωσης. Σε ό,τι αφορά το Πρωτάθλημα της χρονιάς 2006-07, αυτό αποδείχθηκε πολύ ανταγωνιστικό με τα νικηφόρα αποτελέσματα να ισομοιράζονται μεταξύ των περισσότερων από τις 16 ομάδες που συμμετείχαν. Ο Κ.Α.Ο.Δ. συγκέντρωσε 10 νίκες σε 30 αγωνιστικές και βρέθηκε στη 15η θέση της τελικής βαθμολογίας, με το Δημήτρη Τσολάκη να βρίσκεται στον πάγκο της ομάδας. Συνεπώς ο Κ.Α.Ο.Δ. υποβιβάστηκε στη Β' Εθνική Κατηγορία. Ο Μουλάκης είχε για μια ακόμη χρονιά εξαιρετικά ποσοστά σε πολλές στατιστικές κατηγορίες του συνόλου του Πρωταθλήματος: ήταν ο δεύτερος παραγωγικότερος σκόρερ (717 πόντοι σε 30 αγωνιστικές, 23,90 κατά μ.ό.) πίσω μόνο από το Δημήτρη Σπανούλη της Ξάνθης, συγκέντρωσε τις περισσότερες Ασίστ (170 σε 30 αγωνιστικές, 5,67 κατά μ.ό.), μάζεψε τα περισσότερα Κερδισμένα Φάουλ (259 σε 30 αγωνιστικές, 8,63 κατά μ.ό.), ενώ είχε και τη δεύτερη καλύτερη απόδοση στα Κλεψίματα (51 σε 30 αγωνιστικές, 1,7 κατά μ.ό.). Στο σκοράρισμα διακρίθηκαν επίσης ο Γιώργος Λούπος (522 πόντοι σε 30 αγωνιστικές, 17,40 κατά μ.ό.) και ο Βόσνιος Αμπντουράμαν Καχριμάνοβιτς (365 πόντοι σε 26 αγωνιστικές, 14,04 κατά μ.ό.).

#### Πορεία ανάκαμψης (2007-2011)

Την αγωνιστική περίοδο 2007-08 ο Κ.Α.Ο.Δ. βρέθηκε στα γήπεδα της Β' Εθνικής Κατηγορίας μετά από 8 χρόνια απουσίας. Η παραμονή του εκεί αποδείχθηκε, ωστόσο, σύντομη. Η κατάληψη της 2ης θέσης στην τελική βαθμολογία της περιόδου 2007-08 οδήγησε την ομάδα της Δράμας εκ νέου στην Α2 Εθνική Κατηγορία. Ειδικότερα παρατηρήθηκε ασυνήθιστη τετραπλή ισοβαθμία μεταξύ των ομάδων που κατέλαβαν τις θέσεις 2 έως 5 (σε σύνολο 16), που όλες είχαν συγκεντρώσει από 21 νίκες και 9 ήττες. Σε ό,τι αφορά τη διοργάνωση του Κυπέλλου Ελλάδος, ο Κ.Α.Ο.Δ. αγωνίστηκε στις δύο πρώτες αγωνιστικές της Α' Φάσης: στην πρώτη επικράτησε εντός έδρας απέναντι στην ομάδα της Δάφνης με σκορ 75-60, ενώ στη δεύτερη ηττήθηκε εντός έδρας από εκείνη του Λαυρίου με σκορ 64-65. Προπονητής της ομάδας τη χρονιά αυτή ήταν ο Νίκος Γρηγοριάδης.

Το επόμενο φθινόπωρο οι αγωνιστικές υποχρεώσεις του Κ.Α.Ο.Δ. ξεκίνησαν από το Κύπελλο Ελλάδος, στην πρεμιέρα του οποίου και αποκλείστηκε εκτός έδρας με σκορ 64-61, για δεύτερη συνεχόμενη χρονιά από το Λαύριο. Στο Πρωτάθλημα της Α2 Εθνικής την περίοδο 2008-09, και πάλι υπό την καθοδήγηση του Γρηγοριάδη, ο σύλλογος κλήθηκε να αντιμετωπίσει 15 αντιπάλους σε 30 αγωνιστικές. Στο πλαίσιο αυτό συγκέντρωσε 14 νίκες και 16 ήττες. Στην τελική κατάταξη βρέθηκε στην 8η θέση, ενώ μία υψηλότερα τοποθετήκε το Παγκράτι με το οποίο είχε ισοβαθμίσει. Οι παίκτες με τη σημαντικότερη προσφορά στο σκοράρισμα ήταν κατά σειρά ο Κροάτης Ιβάν Καρτέλο (358 πόντοι σε 30 αγωνιστικές, 11,93 κατά μ.ό.), ο Έλληνας Γιάννης Ροδοστόγλου (354 πόντοι σε 30 αγωνιστικές, 11,80 κατά μ.ό.) και ο Κροάτης Ζέλικο Ζούπιτς (326 πόντοι σε 30 αγωνιστικές, 10,87 κατά μ.ό.). Οι Καρτέλο και Ζούπιτς βρέθηκαν επίσης στην πρώτη (28 σε 30 αγωνιστικές, 0,93 κατά μ.ό.) και τρίτη θέση (22 σε 30 αγωνιστικές, 0,73 κατά μ.ό.) αντίστοιχα του συγκεντρωτικού στατιστικού πίνακα των Κοψιμάτων με τους παίκτες όλων των ομάδων, ενώ ο Καρτέλο βρέθηκε και δεύτερος στην Αξιολόγηση.

Την επόμενη χρονιά, 2009-10, η ομάδα της Δράμας βελτίωσε τη θέση της στη βαθμολογική κατάταξη, τερματίζοντας λίγο υψηλότερα, στην 6η θέση. Αναλυτικότερα, απέναντι σε 15 αντιπάλους, συγκέντρωσε 16 νίκες σε 30 αγωνιστικές. Παρατηρήθηκε ξανά ισοβαθμία, αυτή τη φορά, μεταξύ Ολυμπιάδας Πατρών και Κ.Α.Ο.Δ. με ευνοημένη την πρώτη. Οι αθλητές της ομάδας με την καλύτερη επίδοση στο σκοράρισμα ήταν τη χρονιά αυτή οι Έλληνες Γιάννης Κυριακόπουλος (457 πόντοι σε 30 αγωνιστικές, 15,23 κατά μ.ό.) και Βασίλης Κιτσούλης (413 πόντοι σε 29 αγωνιστικές, 14,24 κατά μ.ό.). Στο θεσμό του Κυπέλλου Ελλάδος, οι δραμινοί πέρασαν άνευ αγώνος από την 1η Αγωνιστική της Α' Φάσης μετά την απόσυρση του Απόλλωνα Πατρών. Στη 2η Αγωνιστική αποκλείστηκαν κατόπιν εκτός έδρας ήττα από τον Αίαντα Ευόσμου με σκορ 85-78. Νέος προπονητής των «πρασίνων» τη χρονιά αυτή ήταν ο Φώτης Τακιανός.

Τον επόμενη Σεπτέμβρη η ομάδα επέστρεψε στα γήπεδα για τις υποχρεώσεις της στη διοργάνωση του Κυπέλλου Ελλάδος. Ειδικότερα, ξεπέρασε επιτυχώς την Α' Φάση πετυχαίνοντας δύο διαδοχικές εκτός έδρας νίκες: μία απέναντι στην Αναγέννηση Φλόγας με σκορ 62-88  και μία απέναντι στον Πανελευσινιακό με σκορ 66-68. Τελικά η πορεία της σταμάτησε στην 1η Αγωνιστική της Β' Φάσης, όπου και γνώρισε την εντός έδρας ήττα με σκορ 58-65 από τον Πανιώνιο. Προπονητής του Κ.Α.Ο.Δ. στην τρίτη συνεχόμενη παρουσία του στην Α2 Εθνική ήταν και πάλι ο Τακιανός. Για την αγωνιστική περίοδο 2010-11 ο σύλλογος συγκέντρωσε 26 νίκες σε 30 αγωνιστικές ολοκληρώνοντας την πορεία του στην κορυφή του τελικού βαθμολογικού πίνακα. Ο τίτλος, ο οποίος «κλείδωσε» στην 26η αγωνιστική, ήταν ο δεύτερος στην ιστορία της ομάδας, και εξασφάλισε την επιστροφή της στην κορυφαία κατηγορία μετά από μία δεκαετία. Τη μεγαλύτερη συγκομιδή πόντων για την ομάδα είχαν ο Μαυροβούνιος Λιούμπο Γιοβάνοβιτς (444 πόντοι σε 30 αγωνιστικές, 14,80 κατά μ.ό.) και ο Σέρβος Ιβάν Βουκαντίνοφ (368 πόντοι σε 28 αγωνιστικές, 13,14 κατά μ.ό.). Στους συγκεντρωτικούς πίνακες ατομικών επιτευγμάτων διακρίθηκε, επίσης, ο Νίκος Κατσαρές που συγκέντρωσε τα περισσότερα Κλεψίματα στο Πρωτάθλημα (72 σε 28 αγωνιστικές, 2,57 κατά μ.ό.), ενώ ο Γιοβάνοβιτς πρώτευσε στην Αξιολόγηση. Στην ετήσια ψηφοφορία μεταξύ των προπονητών της Α2 Εθνικής που διοργανώνει ο ιστότοπος InfoBasket.gr, ο Κ.Α.Ο.Δ. αναδείχθηκε «Κορυφαία Ομάδα της Χρονιάς», ο Φώτης Τακιανός ψηφίστηκε «Καλύτερος Προπονητής» και ο Λιούμπο Γιοβάνοβιτς «Καλύτερος Μη Έλληνας Παίκτης».

#### Νέα πορεία στην Α1 Εθνική (2011-2015)

Ο Κ.Α.Ο. Δράμας εναντίον του Ολυμπιακού Πειραιώς το Μάρτιο του 2015.
Η επιστροφή της δραμινής ομάδας στην κορυφαία κατηγορία της ελληνικής ανδρικής καλαθοσφαίρισης συνοδεύτηκε από την πρόσληψη του χανιώτη προπονητή Γιώργου Καλαφατάκη. Έχοντας θέσει ως πρωταρχικό στόχο την εδραίωση στην Α1 Εθνική, η περίοδος 2011-12 μπορεί να χαρακτηριστεί από αυτή την άποψη επιτυχημένη για το σύλλογο, που, με 9 νίκες σε 24 αγώνες, ολοκλήρωσε τις αγωνιστικές του υποχρεώσεις στην 9η θέση της τελικής βαθμολογίας σε σύνολο 13 ομάδων, με ασφάλεια πάνω από τη ζώνη του υποβιβασμού. Απέτυχε δε να μπει στα Play-offs έχοντας μία νίκη λιγότερη από τον 8ο Π.Α.Ο.Κ. Κορυφαίος σκόρερ της χρονιάς αναδείχθηκε για το σύλλογο της Δράμας (και τρίτος για το σύνολο των ομάδων) ο Έλληνας Κώστας Χαραλαμπίδης (344 πόντοι σε 22 αγώνες, 15,64 κατά μ.ό.) με το Σέρβο Ντράγκαν Τσέρανιτς (211 πόντοι σε 24 αγώνες, 8,79 κατά μ.ό.) και το Βόσνιο Έντιν Μπάβτσιτς (196 πόντοι σε 18 αγώνες, 10,89 κατά μ.ό.) να ακολουθούν. Τη χρονιά αυτή ο Κ.Α.Ο.Δ. δεν διαγωνίστηκε καθόλου στο Κύπελλο Ελλάδος, καθώς στην πρεμιέρα της Β' Φάσης αποσύρθηκε ο αντίπαλός του Πανελλήνιος, ενώ στη 2η Αγωνιστική παραιτήθηκεο ίδιος λόγω αδυναμίας να σχηματίσει εγκαίρως ομάδα, επιτρέποντας στον Πανιώνιο να περάσει άνευ αγώνος στο επόμενο παιχνίδι.

Στον αντίποδα της προηγούμενης χρονιάς, ο Κ.Α.Ο.Δ. διακρίθηκε στη διοργάνωση του Κυπέλλου που ξεκίνησε το επόμενο φθινόπωρο, φτάνοντας μέχρι τους Ημιτελικούς. Ξεκινώντας από τη Β' Φάση, νίκησε εντός έδρας κατά την 1η Αγωνιστική τον Ίκαρο Καλλιθέας με σκορ 96-73. Στη συνέχεια απέκλεισε τους Ικάρους Σερρών επικρατώντας εκτός έδρας με σκορ 66-81. Στην 3η Αγωνιστική πέτυχε μια επιπλέον εκτός έδρας νίκη με σκορ 65-70 απέναντι στα Τρίκαλα B.C. Στους Προημιτελικούς υποχρέωσε σε ήττα τον Κολοσσό Ρόδου με σκορ εντός έδρας 79-60. Στη Φάση των Ημιτελικών διασταυρώθηκε με τον μετέπειτα τροπαιούχο Παναθηναϊκό, από τον οποίο ηττήθηκε εκτός έδρας με σκορ 66-56. Σε ό,τι αφορά το Πρωτάθλημα της αγωνιστικής περιόδου 2012-13, ο σύλλογος συνέλεξε 11 νίκες και 15 ήττες, όσες και ο Απόλλων Πατρών. Ως άτυχος της ισοβαθμίας βρέθηκε στην 9η θέση της τελικής κατάταξης, μένοντας ξανά εκτός Play-Offs. Τους περισσότερους πόντους για την ομάδα σημείωσε την περίοδο αυτή ο Αμερικανός Κέβιν Πάλμερ (331 πόντοι σε 26 αγώνες, 12,73 κατά μ.ό.) Ακολούθησαν ο Έλληνας Κώστας Κακαρούδης (296 πόντοι σε 25 αγώνες, 11,84 κατά μ.ό.) και ο Αμερικανός Πρέστον Νόουλς (288 πόντοι σε 23 αγώνες, 12,52 κατά μ.ό.). Ο Πάλμερ ήταν επίσης ο αθλητής που συγκέντρωσε τα περισσότερα ριμπάουντ και κλεψίματα στο σύνολο εκείνων που αγωνίστηκαν στο Πρωτάθλημα, ενός πρώτευσε και στην Αξιολόγηση. Προπονητές του Κ.Α.Ο.Δ. την περίοδο αυτή ήταν ο Καλαφατάκης μέχρι τις αρχές Φεβρουαρίου (12η αγωνιστική)  και στη συνέχεια ο Βόσνιος Νέναντ Μάρκοβιτς.

Την αγωνιστική περίοδο 2013-14 ο Κ.Α.Ο.Δ. επέστρεψε στα γήπεδα της Α1 Εθνικής για τρίτη συνεχόμενη χρονιά, καταφέρνοντας την υψηλότερη επίδοση που πέτυχε στην 26ετή πορεία του. Η λήξη της Κανονικής Περιόδου βρήκε την ομάδα στην 6η θέση της βαθμολογικής κατάταξης, έχοντας συγκομιδή από 13 νίκες και 13 ήττες. Με τον τρόπο αυτό απέσπασε κι ένα από τα οκτώ εισιτήρια που οδηγούν στη διαδικασία των Play-Offs. Εκεί διασταυρώθηκε με τον 3ο στην κατάταξη Πανιώνιο, απέναντι στον οποίο αναζήτησε δύο νικηφόρα αποτελέσματα. Τελικά γνώρισε δύο διαδοχικές ήττες, μία με 83-73 στη Νέα Σμύρνη και μία με 71-81 στη Δράμα, ολοκληρώνοντας τη χρονιά οριστικά στην 6η θέση. Στη διάρκεια της χρονιάς, τις υψηλότερες επιδόσεις στο σκοράρισμα έδειξαν δύο Αμερικανοί, οι Τζέι Κόβαν Μπράουν (430 πόντοι σε 25 αγώνες, 17,20 κατά μ.ό.) και Λάζεριτς Τζόουνς (380 πόντοι σε 28 αγώνες, 13,57 κατά μ.ό.). Η πορεία του συλλόγου στο Κύπελλο Ελλάδος αποδείχθηκε σύντομη για τη χρονιά αυτή, εφόσον ηττήθηκε απευθείας στην 1η Αγωνιστική της Α' Φάσης με σκορ 87-69, εκτός έδρας από το Λαύριο. Προπονητής της ομάδας την επιτυχημένη αυτή περίοδο ήταν και πάλι ο Μάρκοβιτς.

Οι αγωνιστικές υποχρεώσεις του συλλόγου ξεκίνησαν τον επόμενο Οκτώβρη με έναν αγώνα στα πλαίσια των Προημιτελικών του Κυπέλλου Ελλάδος. Σε αυτόν αντιμετώπισε στη Θεσσαλονίκη των Π.Α.Ο.Κ. από τον οποίο και γνώρισε τον αποκλεισμό με σκορ 88-63. Ήδη από τον Ιούνιο το Μάρκοβιτς είχε διαθεχθεί στο πόστο του πρώτου προπονητή ο μέχρι τότε άμεσος συνεργάτης του, Κώστας Μέξας. Συνεργάτης του ανέλαβε ο πρώην καλαθοσφαιριστής Δημήτρης Μισιακός. Η λήξη της αγωνιστικής δράσης της Α1 Εθνικής για την περίοδο 2014-2015 βρήκε την ομάδα της Δράμας στην 9η θέση της βαθμολογικής κατάταξης με απολογισμό 10 νίκες και 16 ήττες. Παρατηρήθηκε ισοβαθμία μεταξύ του Κ.Α.Ο.Δ. και του Απόλλωνα Πατρών, ο οποίος, ωστόσο, κατετάγη χαμηλότερα βάσει των μεταξύ τους αποτελεσμάτων. Παραγωγικότερος σκόρερ της ομάδας ήταν για τη χρονιά αυτή ο Έλληνας Θοδωρής Ζάρας (331 πόντοι σε 25 αγώνες, 13,24 κατά μ.ό.) Διακρίθηκαν επίσης ο Μανόλης Παπαμακάριος (188 πόντοι σε 18 αγώνες, 10,44 κατά μ.ό.), ο Αμερικανός Ροντ Όντομ (238 πόντοι σε 26 αγώνες, 9,15 κατά μ.ό.) και ο Αμερικανο-ούγγρος Όμπι Τρόττερ (183 πόντοι σε 22 αγώνες, 8,32 κατά μ.ό.).

#### Παύση λειτουργίας του συλλόγου

Τον Αύγουστο του 2015, ο επιχειρηματιάς στον τομέα της οινοποιίας και βασικός χρηματοδότης του συλλόγου της Δράμας, Βασίλης Τσακτσαρλής, ανακοίνωσε την πρόθεσή του να αποχωρήσει από το χώρο του μπάσκετ, αφήνοντας ανοικτή πρόσκληση σε όποιον επιθυμούσε να αναλάβει τις τύχες της ομάδες. Οι βασικοί λόγοι που ανακοινώθηκαν ήταν η δυσμενής οικονομική κατάσταση που επικρατούσε στη χώρα, τα capital controls που επιβλήθηκαν στις τράπεζες το ίδιο καλοκαίρι και η απουσία στήριξης από την τοπική κοινωνία και την Τοπική Αυτοδιοίκηση. Παρόλο που κυκλοφόρησαν σενάρια για την αγορά των δικαιωμάτων του συλλόγου από επιχειρηματίες της Χαλκίδας (τις οποίες διέψευσε ο Πρόεδρος της ομάδας, Άρης Ιωαννίδης), τελικά ο Κ.Α.Ο.Δ. 1989 Κ.Α.Ε. αποσύρθηκε από όλες τις εθνικές κατηγορίες και τέθηκε σε διαδικασία εκκαθάρισης. Η ανακοίνωση από την Ομοσπονδία έλαβε χώρα στα μέσα Σεπτεμβρίου, ενώ ο σύλλογος έπαυσε να λειτουργεί λίγο αργότερα εφόσον δεν δήλωσε συμμετοχή ούτε σε κάποιο τοπικό Πρωτάθλημα.

#### Επαναλειτουργία του συλλόγου

Το φθινόπωρο του 2016 λειτούργησαν τα τμήματα της ακαδημίας του συλλόγου. Την περίοδο 2017-2018, λειτούργησε ξανά το ανδρικό τμήμα του συλλόγου, έπειτα από δύο περιόδους αποχής από την αγωνιστική δράση.

#### Περίοδοι σε εθνικές κατηγορίες

| Περίοδος | Επίπ | Κατηγορία | Θέση | Επιπ Αγώνες | ΚΠ | POf | POu | Κορυφαίος Σκόρερ ΚΠ | Κύπελλο | Αγών | Ευρωπαϊκές διοργανώσεις |
| --- | --- | --- | --- | --- | --- | --- | --- | --- | --- | --- | --- |
| 1989-90 | 3 | Β' Εθνική | 7 | - |  ? | - | - | Θανάσης Γαϊτάνης | 1η - Α' Φάσης | 1 | - | - | - |
| 1990-91 | 3 | Β' Εθνική | 5 | - |  ? | - | - | Θανάσης Γαϊτάνης | 3η - Α' Φάσης | 3 | - | - | - |
| 1991-92 | 3 | Β' Εθνική | 6 | - |  ? | - | - | Θανάσης Ιλανίδης | 3η - Α' Φάσης | 3 | - | - | - |
| 1992-93 | 3 | Β' Εθνική | 9 | - |  ? | - | - | Στάθης Κεραμιτσόπουλος | 1η - Α' Φάσης | 1 | - | - | - |
| 1993-94 | 3 | Β' Εθνική |  ? | - |  ? | - | - | Στάθης Κεραμιτσόπουλος | 2η - Α' Φάσης | 2 | - | - | - |
| 1994-95 | 3 | Β' Εθνική |  ? | - |  ? | - | - | Κώστας Σδράκας | 1η - Α' Φάσης | 1 | - | - | - |
| 1995-96 | 3 | Β' Εθνική |  ? | - |  ? | - | - | Κώστας Σδράκας | 2η - Α' Φάσης | 2 | - | - | - |
| 1996-97 | 3 | Β' Εθνική | 4 | - |  ? | - | - | Κώστας Σδράκας | 1η - Α' Φάσης | 1 | - | - | - |
| 1997-98 | 3 | Β' Εθνική | 3 | - |  ? | - | - | Κώστας Σδράκας | 1η - Α' Φάσης | 1 | - | - | - |
| 1998-99 | 3 | Β' Εθνική | 1 | - |  ? | - | - | Κώστας Σδράκας | Φάση των 16 | 3 | - | - | - |
| 1999-00 | 2 | Α2 Εθνική | 10 | - | 11-15 | - | - | Κώστας Σδράκας | 1η - Α' Φάσης | 1 | - | - | - |
| 2000-01 | 2 | Α2 Εθνική | 1 | - | 19-7 | - | - | Κώστας Σδράκας | 4η - Α' Φάσης | 4 | - | - | - |
| 2001-02 | 1 | Α1 Εθνική | 13 | - | 7-19 | - | - | Ράιαν Λόρθριτζ | Φάση των 16 | 1 | - | - | - |
| 2002-03 | 2 | Α2 Εθνική | 11 | - | 11-15 | - | - | Βασίλης Μουλάκης | 1η - Α' Φάσης | 1 | - | - | - |
| 2003-04 | 2 | Α2 Εθνική | 8 | - | 12-14 | - | - | Βασίλης Μουλάκης | 1η - Α' Φάσης | 1 | - | - | - |
| 2004-05 | 2 | Α2 Εθνική | 12 | - | 8-18 | - | - |  ? | 2η - Α' Φάσης | 2 | - | - | - |
| 2005-06 | 2 | Α2 Εθνική | 7 | - | 16-14 | - | - | Βασίλης Μουλάκης | 1η - Α' Φάσης | 1 | - | - | - |
| 2006-07 | 2 | Α2 Εθνική | 15 | - | 10-20 | - | - | Βασίλης Μουλάκης | 2η - Α' Φάσης | 2 | - | - | - |
| 2007-08 | 3 | Β' Εθνική | 2 | - | 21-9 | - | - |  ? | 2η - Α' Φάσης | 2 | - | - | - |
| 2008-09 | 2 | Α2 Εθνική | 8 | - | 14-16 | - | - | Ιβάν Καρτέλο | 1η - Α' Φάσης | 1 | - | - | - |
| 2009-10 | 2 | Α2 Εθνική | 6 | - | 16-14 | - | - | Γιάννης Κυριακόπουλος | 2η - Α' Φάσης | 1 | - | - | - |
| 2010-11 | 2 | Α2 Εθνική | 1 | - | 26-4 | - | - | Ιβάν Βουκαντίνοφ | 1η - Β' Φάσης | 3 | - | - | - |
| 2011-12 | 1 | Α1 Εθνική | 9 | - | 9-15 | - | - | Κώστας Χαραλαμπίδης | 2η - Β' Φάσης | 0 | - | - | - |
| 2012-13 | 1 | Α1 Εθνική | 9 | - | 11-15 | - | - | Κέβιν Πάλμερ | Ημιτελικοί | 5 | - | - | - |
| 2013-14 | 1 | Α1 Εθνική | 6 | Play-Offs | 13-13 | 0-2 | - | Τζέι Κόβαν Μπράουν | 1η - Β' Φάσης | 1 | - | - | - |
| 2014-15 | 1 | Α1 Εθνική | 9 | - | 10-16 | - | - | Θοδωρής Ζάρας | Φάση των 8 | 1 | - | - | - |

Πρόσωπα
-------

**Διακεκριμένοι καλαθοσφαιριστές**| 

| Εθν | Ονοματεπώνυμο |
| --- | --- |
|  | Γιάννης Αθηναίου |
|  | Βαγγέλης Βουρτζούμης |
|  | Γιάννης Γάκης |
|  | Φώτης Τακιανός |
|  | Θοδωρής Ζάρας |
|  | Στέλιος Ιωάννου |
|  | Κώστας Κακαρούδης |
|  | Δημήτρης Οικονομίδης |
|  | Σάκης Καρύδας |
|  | Μάνθος Κατσούλης |
|  | Νίκος Κατσαρές |
|  | Βασίλης Κιτσούλης |
|  | Γιώργος Κουκλάκης |
|  | Βασίλης Κούρος |
|  | Γιάννης Κυριακόπουλος |
|  | Γιώργος Λούπος |
|  | Χρήστος Γαϊτανίδης |
|  | Βαγγέλης Μαργαρίτης |
|  | Χρήστος Μασλαρινός |
|  | Μιλτιάδης Μόσχου |
|  | Βασίλης Μουλάκης |
|  | Θανάσης Γαιτάνης |
|  | Παναγιώτης Μπαρλάς |
|  | Κυριάκος Γρηγορίου |
|  | Κώστας Νικάκης |
|  | Χρήστος Καρατζάς |
|  | Κυριάκος Παπαδόπουλος |
|  | Μανόλης Παπαμακάριος |
|  | Στάθης Κεραμιτσόπουλος |
|  | Χρήστος Χαρίσκου |
|  | Κώστας Σδράκας |
|  | Νίκος Τσαγκόπουλος |
|  | Αλέξανδρος Σιγκούνας |
|  | Θόδωρος Μπέσσας |
|  | Φίλιππος Συμεωνίδης |
|  | Αλέξης Τσακιρίδης |
|  | Δημήτρης Τσαλδάρης |
|  | Κώστας Χαραλαμπίδης |
|  | Τάσος Χαρισμίδης |
|  | Λίνος Χρυσικόπουλος |

 | 

| Εθν | Ονοματεπώνυμο |
| --- | --- |
|  | Έρικ Άτκινς |
|  | Τζούλιαν Βον |
|  | Ράιαν Λόρθριτζ |
|  | Τζέι Κόβαν Μπράουν |
|  | Πρέστον Νόουλς |
|  | Ροντ Όντομ |
|  | Κέβιν Πάλμερ |
|  | Κρίστιαν Πολκ |
|  | Τζέισον Ρόου |
|  | Λάζεριτς Τζόουνς |
|  | Γκάρι Φλάουερς |
|  | Τζέρεμι Χαντ |
|   | Όμπι Τρότερ |
|  | Αμπντουράμαν Καχριμάνοβιτς |
|  | Σάσα Μάρκοβιτς |
|  | Έντιν Μπάβτσιτς |
|  | Γκι-Μαρκ Μισέλ |
|  | Αντρές Γκίμπερτ |
|  | Ζέλικο Ζούπιτς |
|  | Ιβάν Καρτέλο |
|  | Μπόρις Ντζίντιτς |
|  | Γκόραν Στάρτσεβιτς |
|  | Λιούμπο Γιοβάνοβιτς |
|  | Νεμάνια Ράντοβιτς |
|  | Ρόμπερτ Λόε |
|  | Ιβάν Βουκαντίνοφ |
|  | Νίκολα Μάρκοβιτς |
|  | Ντέγιαν Μπορόβνιακ |
|  | Ντράγκαν Τσέρανιτς |
|   | Βλαντιμίρ Πέτροβιτς-Στεργίου |
|   | Φίλιππος Χόμπσον |

 |


**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Τάσος Δρασίδης |  |
|  | Στάθης Καμαράκης |  |
|  | Κώστας Μίσσας |  |
|  | Νίκος Γρηγοριάδης |  |
|  | Δημήτρης Τσολάκης |  |
|  | Φώτης Τακιανός | Ιουν 2009 - Αυγ 2011 |
|  | Γιώργος Καλαφατάκης | Σεπτ 2011 - Φεβρ 2013 |
|  | Νέναντ Μάρκοβιτς | Φεβρ 2013 - Ιουν 2014 |
|  | Κώστας Μέξας | Ιουν 2014 - Αυγ 2015 |

 |  |

Παραπομπές
----------

1. ↑  «Το πάλεψε ο ΑΓΟΡ αλλά έχασε στη Δράμα με 71-70», άρθρο στον ιστότοπο Rethemnos.gr, 14 Μαΐου 2011.
2. ↑  «Πρωταθλητές Γ' Εθνικής Κατηγορίας Ανδρών», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
3. ↑  «Πρωταθλητές Β' Εθνικής Κατηγορίας Ανδρών», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
4. ↑  «Ματιές στα σπορ», Ιανουάριος 2000.
5. ↑  «Βαθμολογία Α2 Εθνικής Κατηγορίας Ανδρών 1999-2000», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
6. 1 2  «Πρωταθλητές Α2 Εθνικής Κατηγορίας Ανδρών», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
7. ↑  «Βαθμολογία Α2 Εθνικής Κατηγορίας Ανδρών 2000-2001», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
8. ↑  «Βαθμολογία Α1 Εθνικής Κατηγορίας Ανδρών 2001-2002», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
9. ↑  «Στατιστικά Αθλητών Κ.Α.Ο.Δ. 2001-2002», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
10. ↑  «Πρωτοπόροι Στατιστικών Πρωταθλήματος 2001-2002», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
11. ↑  «Δεν έλειψαν οι εκπλήξεις», άρθρο στον ιστότοπο της εφημερίδας «Ριζοσπάστης», 25 Σεπτεμβρίου 2001.
12. ↑  «Βαθμολογία Α2 Εθνικής Κατηγορίας Ανδρών 2002-2003», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
13. 1 2  «KAO Dramas - Championship 2002-03 Division A2 - Total Stats Regular Season»[*νεκρός σύνδεσμος*], πληροφορίες στον ιστότοπο (Galanis) SportsData.gr.
14. ↑  «Points - Championship 2002-03 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
15. ↑  «Rebounds - Championship 2002-03 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
16. ↑  «Assists - Championship 2002-03 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
17. ↑  «Steals - Championship 2002-03 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
18. ↑  «Ο δρόμος προς τη Λάρισα», άρθρο στον ιστότοπο της εφημερίδας «Πατρίς», 3 Απριλίου 2003.
19. ↑  «Βαθμολογία Α2 Εθνικής Κατηγορίας Ανδρών 2003-2004», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
20. 1 2  «KAO Dramas - Championship 2003-04 Division A2 - Total Stats Regular Season»[*νεκρός σύνδεσμος*], πληροφορίες στον ιστότοπο (Galanis) SportsData.gr.
21. ↑  «Points - Championship 2003-04 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
22. ↑  «Fouls Won - Championship 2003-04 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
23. ↑  «Βαθμολογία Α2 Εθνικής Κατηγορίας Ανδρών 2004-2005», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
24. ↑  «Βαθμολογία Α2 Εθνικής Κατηγορίας Ανδρών 2005-2006», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
25. ↑  «KAO Dramas - Championship 2005-06 Division A2 - Total Stats Regular Season», πληροφορίες στον ιστότοπο (Galanis) SportsData.gr.
26. ↑  «Points - Championship 2005-06 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
27. ↑  «Fouls Won - Championship 2005-06 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
28. ↑  «Από τον πρώτο παιχνίδι εκτός θεσμού η Ξάνθη BF FASHION – ICBS & Ιωνικός Λαμίας στους μεγάλους» Αρχειοθετήθηκε 2016-03-05 στο Wayback Machine. άρθρο στον ιστότοπο Xan.gr, Οκτώβριος 2005.
29. ↑  «Βαθμολογία Α2 Εθνικής Κατηγορίας Ανδρών 2006-2007», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
30. ↑  «Points - Championship 2006-07 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
31. ↑  «Assists - Championship 2006-07 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
32. ↑  «Fouls Won - Championship 2006-07 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
33. ↑  «Steals - Championship 2006-07 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
34. ↑  «KAO Dramas - Championship 2006-07 Division A2 - Total Stats Regular Season»[*νεκρός σύνδεσμος*], πληροφορίες στον ιστότοπο (Galanis) SportsData.gr.
35. ↑  «Βαθμολογία Β' Εθνικής Κατηγορίας Ανδρών 2007-2008», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
36. ↑  «Τα αποτελέσματα του Κυπέλλου» Αρχειοθετήθηκε 2016-03-05 στο Wayback Machine. άρθρο στον ιστότοπο Sport24.gr, 19 Σεπτεμβρίου 2007.
37. ↑  ««Πρίγκιπες» στη Λαμία»[*νεκρός σύνδεσμος*], άρθρο στον ιστότοπο SentraGoal.gr, 20 Σεπτεμβρίου 2007.
38. ↑  «Προκρίθηκαν Ξάνθη και Παγκράτι» Αρχειοθετήθηκε 2016-03-05 στο Wayback Machine. άρθρο στον ιστότοπο Sport24.gr, 22 Σεπτεμβρίου 2007.
39. ↑  «Σχηματίστηκαν οι «16»»[*νεκρός σύνδεσμος*], άρθρο στον ιστότοπο SentraGoal.gr, 22 Σεπτεμβρίου 2007.
40. ↑  «Πήραν την πρόκριση τα φαβορί»[*νεκρός σύνδεσμος*], άρθρο στον ιστότοπο SentraGoal.gr, 16 Οκτωβρίου 2008.
41. ↑  «Τα αποτελέσματα της 1ης αγωνιστικής»[*νεκρός σύνδεσμος*], άρθρο στον ιστότοπο Sport24.gr, 15 Οκτωβρίου 2008.
42. ↑  «Βαθμολογία Α2 Εθνικής Κατηγορίας Ανδρών 2008-2009», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
43. ↑  «KAO Dramas - Championship 2008-09 Division A2 - Total Stats Regular Season»[*νεκρός σύνδεσμος*], πληροφορίες στον ιστότοπο (Galanis) SportsData.gr.
44. ↑  «Blocks - Championship 2008-09 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
45. ↑  «Evaluation - Championship 2008-09 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
46. ↑  «Βαθμολογία Α2 Εθνικής Κατηγορίας Ανδρών 2009-2010», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
47. ↑  «KAO Dramas - Championship 2009-10 Division A2 - Total Stats Regular Season»[*νεκρός σύνδεσμος*], πληροφορίες στον ιστότοπο (Galanis) SportsData.gr.
48. ↑  «Εύκολα ο Ερμής του Σιγάλα»[*νεκρός σύνδεσμος*], άρθρο στον ιστότοπο SentraGoal.gr, 27 Σεπτεμβρίου 2009.
49. ↑  «Εισιτήρια στη δεύτερη φάση για Ολυμπιάδα και Αίαντα Ευόσμου», άρθρο στον ιστότοπο In.gr, 30 Σεπτεμβρίου 2009.
50. ↑  «Ψάχνουν για επενδυτή», άρθρο στον ιστότοπο της εφημερίδας «Ελευθεροτυπία», 1 Οκτωβρίου 2009.
51. ↑  «Στη Δράμα ο Τακιανός», άρθρο στον ιστότοπο AthleticRadio.gr, 30 Ιουνίου 2009.
52. ↑  «Ο Τακιανός νέος προπονητής του ΚΑΟΔ για τρία χρόνια», άρθρο στον ιστότοπο In.gr, 26 Ιουνίου 2009.
53. ↑  «Πρώτη πράξη για Κύπελλο», άρθρο στον ιστότοπο Gazzetta.gr, 15 Σεπτεμβρίου 2010.
54. ↑  «Αποτελέσματα Κύπελλο Ελλάδος (Α' φάση - 1η αγων)»[*νεκρός σύνδεσμος*], άρθρο στον ιστότοπο ContraEpithesi.gr, 15 Σεπτεμβρίου 2010.
55. ↑  «Διπλά για Παγκράτι, ΚΑΟΔ, Ικάρους», άρθρο στον ιστότοπο Sport24.gr, 19 Σεπτεμβρίου 2010.
56. ↑  «Μεγάλες νίκες για ΚΑΟΔ και Παγκράτι», άρθρο στον ιστότοπο του ΣΠΟΡ FM, 19 Σεπτεμβρίου 2010.
57. ↑  «Δύσκολα ο Πανιώνιος 65-58 τον ΚΑΟΔ»[*νεκρός σύνδεσμος*], άρθρο στον ιστότοπο Basketnet.gr, 22 Σεπτεμβρίου 2010.
58. ↑  «Πρόκριση-θρίλερ για Πανιώνιο!» Αρχειοθετήθηκε 2010-09-26 στο Wayback Machine. άρθρο στον ιστότοπο SentraGoal.gr, 22 Σεπτεμβρίου 2010.
59. ↑  «Βαθμολογία Α2 Εθνικής Κατηγορίας Ανδρών 2010-2011», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
60. ↑  «Πρωταθλητής ο Κ.Α.Ο.Δ.!», άρθρο στον ιστότοπο BasketNet.gr, 14 Μαΐου 2011.
61. ↑  «Κ.Α.Ο.Δ.: Α1 Ξαναήρθαμε!» Αρχειοθετήθηκε 2021-04-11 στο Wayback Machine. φωτογραφικό αφιέρωμα στον ιστότοπο DramaGoal.gr, 11 Ιουνίου 2011.
62. ↑  «KAO Dramas - Championship 2010-11 Division A2 - Total Stats Regular Season»[*νεκρός σύνδεσμος*], πληροφορίες στον ιστότοπο (Galanis) SportsData.gr.
63. ↑  «Steals - Championship 2010-11 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
64. ↑  «Evaluation - Championship 2010-11 Division A2»[*νεκρός σύνδεσμος*], πληροφορίες στον ιστότοπο (Galanis) SportsData.gr.
65. ↑  «Infobasket A2 Awards», άρθρο στον ιστότοπο InfoBasket.gr, 20 Ιουνίου 2011.
66. ↑  «Ανέλαβε τον ΚΑΟΔ ο Γιώργος Καλαφατάκης»[*νεκρός σύνδεσμος*], άρθρο στον ιστότοπο του Κρήτη ΣΠΟΡ FM, 9 Σεπτεμβρίου 2011.
67. ↑  «Καλαφατάκης: «Να καταξιωθούμε στην Α1»», άρθρο στον ιστότοπο OnSports.gr, 13 Σεπτεμβρίου 2011.
68. ↑  «Βαθμολογία Α1 Εθνικής Κατηγορίας Ανδρών 2011-2012», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
69. ↑  «Στατιστικά Αθλητών Κ.Α.Ο.Δ. 2011-2012», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
70. ↑  «Αποσύρθηκε ο Πανελλήνιος»[*νεκρός σύνδεσμος*], άρθρο στον ιστότοπο BasketNet.gr, 16 Σεπτεμβρίου 2011.
71. ↑  «Τι παρωδία είναι τούτη;», άρθρο στον ιστότοπο OnSports.gr, 21 Σεπτεμβρίου 2011.
72. ↑  «ΚΑΟΔ – Ίκαρος Καλλιθέας 96-73», άρθρο στον ιστότοπο SportDrama.gr, 18 Σεπτεμβρίου 2012.
73. ↑  «Εύκολα με πολύ καλή εμφάνιση ο ΚΑΟΔ 96-73 τον Ίκαρο» Αρχειοθετήθηκε 2021-04-11 στο Wayback Machine. άρθρο στον ιστότοπο DramaGoal.gr, 20 Σεπτεμβρίου 2012.
74. ↑  «Κύπελλο Ελλάδας: Άνετη πρόκριση για τον ΚΑΟΔ», άρθρο στον ιστότοπο OnSports.gr, 22 Σεπτεμβρίου 2012.
75. ↑  «Τρίκαλα - ΚΑΟΔ 65-70», άρθρο στον ιστότοπο Contra.gr, 29 Σεπτεμβρίου 2012.
76. ↑  «Τρίκαλα - ΚΑΟΔ 65-70», άρθρο στον ιστότοπο Sport24.gr, 29 Σεπτεμβρίου 2012.
77. ↑  «Ιστορική πρόκριση του ΚΑΟΔ»[*νεκρός σύνδεσμος*], άρθρο στον ιστότοπο NovaSports.gr, 3 Οκτωβρίου 2012.
78. ↑  «Πέρασε στους «4» ο ΚΑΟΔ», άρθρο στον ιστότοπο InfoBasket.gr, 3 Οκτωβρίου 2012.
79. ↑  «Παναθηναϊκός - ΚΑΟΔ 66-56», άρθρο στον ιστότοπο Sport24.gr, 22 Δεκεμβρίου 2012.
80. ↑  «Κύπελλο Ανδρών: Παναθηναϊκός - ΚΑΟΔ 66-56»[*νεκρός σύνδεσμος*], άρθρο στον ιστότοπο BasketWorld.gr, 22 Δεκεμβρίου 2012.
81. ↑  «Βαθμολογία Α1 Εθνικής Κατηγορίας Ανδρών 2012-2013», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
82. ↑  «Στατιστικά Αθλητών Κ.Α.Ο.Δ. 2012-2013», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
83. ↑  «Πρωτοπόροι Στατιστικών Πρωταθλήματος 2012-2013», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
84. ↑  «Τέλος ο Καλαφατάκης από τον ΚΑΟΔ»[*νεκρός σύνδεσμος*], άρθρο στον ιστότοπο NovaSports.gr, 3 Φεβρουαρίου 2013.
85. ↑  «Tέλος ο Καλαφατάκης», άρθρο στον ιστότοπο Contra.gr, 3 Φεβρουαρίου 2013.
86. ↑  «Στο τιμόνι του ΚΑΟΔ ο Μάρκοβιτς» Αρχειοθετήθηκε 2021-04-15 στο Wayback Machine. άρθρο στον ιστότοπο NovaSports.gr, 4 Φεβρουαρίου 2013.
87. ↑  «Ανέλαβε ο Νέναντ Μάρκοβιτς τον Κ.Α.Ο.Δ.»[*νεκρός σύνδεσμος*], άρθρο στον ιστότοπο της εφημερίδας «Χρονικά της Δράμας», 5 Φεβρουαρίου 2013.
88. ↑  «Βαθμολογία Α1 Εθνικής Κατηγορίας Ανδρών 2013-2014», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
89. ↑  «ΜακΚόλουμ και... 1-0 ο Πανιώνιος»[*νεκρός σύνδεσμος*], άρθρο στον ιστότοπο SentraGoal.gr, 6 Μαΐου 2014.
90. ↑  «Με όπλο τα σουτ τριών πόντων ο Πανιώνιος νίκησε τον ΚΑΟΔ», άρθρο στον ιστότοπο της εφημερίδας «Τα Νέα», 6 Μαΐου 2014.
91. ↑  «ΚΑΟΔ - Πανιώνιος 71-81», άρθρο στον ιστότοπο Gazzetta.gr, 8 Μαΐου 2014.
92. ↑  «Μπάσκετ Α1: Στους «τέσσερις» ο Πανιώνιος» Αρχειοθετήθηκε 2014-07-25 στο Wayback Machine. άρθρο στον ιστότοπο της εφημερίδας «Ναυτεμπορική», 8 Μαΐου 2014.
93. ↑  «ΚΑΟΔ – Πανιώνιος 71-81 και 2-0 για τον Πανιώνιο»[*νεκρός σύνδεσμος*], άρθρο στον ιστότοπο PameAthlitika.gr, 8 Μαΐου 2014.
94. ↑  «Στατιστικά Αθλητών Κ.Α.Ο.Δ. 2013-2014», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
95. ↑  «Κύπελλο: Το Λαύριο ισοπέδωσε τον ΚΑΟΔ», άρθρο στον ιστότοπο InfoBasket.gr, 22 Σεπτεμβρίου 2013.
96. ↑  «Λαύριο: Απέκλεισε τον ΚΑΟΔ», άρθρο στον ιστότοπο OnSports.gr, 23 Σεπτεμβρίου 2013.
97. ↑  «Μένει ΚΑΟΔ ο Μάρκοβιτς», άρθρο στον ιστότοπο Zougla.gr, 10 Ιουνίου 2013.
98. ↑  «ΠΑΟΚ - ΚΑΟΔ 88-63», άρθρο στον ιστότοπο Gazzetta.gr, 8 Οκτωβρίου 2014.
99. ↑  «ΠΑΟΚ – ΚΑΟΔ 88-63», άρθρο στον ιστότοπο EBasket.gr, 8 Οκτωβρίου 2014.
100. ↑  «Μέξας και επίσημα στον ΚΑΟΔ», άρθρο στον ιστότοπο Sport24.gr, 20 Ιουνίου 2014.
101. ↑  «Ο Μέξας στον ΚΑΟΔ», άρθρο στον ιστότοπο του ΣΠΟΡ FM, 18 Ιουνίου 2014.
102. ↑  «Στον ΚΑΟΔ ο Μισιακός», άρθρο στον ιστότοπο Gazzetta.gr, 23 Ιουλίου 2014.
103. ↑  «Βαθμολογία Α1 Εθνικής Κατηγορίας Ανδρών 2014-2015», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
104. ↑  «Στατιστικά Αθλητών Κ.Α.Ο.Δ. 2014-2015», πληροφορίες στον επίσημο ιστότοπο του Ελληνικού Σύνδεσμου Ανωνύμων Καλαθοσφαιρικών Εταιρειών.
105. ↑  «Ιωαννίδης: "Ο ΚΑΟΔ δεν φεύγει από τη Δράμα"», άρθρο στον ιστότοπο Sports24.gr, 28 Ιουλίου 2015.
106. ↑  «Στα πρόθυρα της διάλυσης ο ΚΑΟΔ», άρθρο στον ιστότοπο Sports24.gr, 3 Αυγούστου 2015.
107. ↑  «Το μπάσκετ χάνει άλλο έναν επενδυτή»[*νεκρός σύνδεσμος*], άρθρο στον ιστότοπο BasketNet.gr, 21 Αυγούστου 2015.
108. ↑  «Διαλύεται ο ΚΑΟ Δράμας, δεν έρχεται Χαλκίδα»[*νεκρός σύνδεσμος*], άρθρο στον ιστότοπο StarSports.gr, 31 Αυγούστου 2015.
109. ↑  «Το τέλος του ΚΑΟΔ και τα ερωτηματικά...»[*νεκρός σύνδεσμος*], άρθρο στον ιστότοπο BasketPlus.gr, 9 Σεπτεμβρίου 2015.
110. ↑  «Αποσύρθηκε από τις εθνικές κατηγορίες ο ΚΑΟΔ» Αρχειοθετήθηκε 2014-10-23 στο Wayback Machine. άρθρο στον ιστότοπο BasketBlog.gr, 16 Σεπτεμβρίου 2015.
111. ↑  Ξεκίνησαν οι εγγραφές στα τμήματα της Ακαδημίας Μπάσκετ του ΚΑΟΔ dramini.gr
112. ↑  Αναγεννιέται από τις στάχτες του ο ΚΑΟΔ sport24.gr

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Κ.Α.Ο. Δράμας, επίσημος λογαριασμός στο Facebook..
* Κλειστό Γυμναστήριο Δράμας «Δημήτρης Κραχτίδης», πληροφορίες στον ιστότοπο Stadia.gr.

  

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ομάδες Γ' Εθνικής Κατηγορίας Καλαθοσφαίρισης Ανδρών 2023-2024 |
| --- |
|  |
| 1ος Όμιλος | 
* Ιόνιος Κέρκυρας
* Αστέρας Τέμενης
* Ιωάννινα (Σ.Κ.)
* Παναχαϊκή
* Προμηθέας 2014
* Αργοναύτης Νέας Κίου
* Αχαγιά '82
* Δόξα Πύρρου Άρτας
* Γλαύκος Πατρών
* Παραμυθιά
* Ιωάννινα (Α.Γ.Σ.)
* Γαργαλιάνοι
 |  |
|  |
| 2ος Όμιλος | 
* Πανναξιακός
* Κ.Α.Π.
* Κρόνος Αγίου Δημητρίου
* Παλαίμων Κορίνθου
* Ηλυσιακός
* Ακαδημία Μπάσκετ Ελευσίνας
* Εκπαιδευτήρια Δούκα
* Πικέρμι
* Πέρα
* Ίκαρος Καλλιθέας
* Αργοναύτης Τριγλίας
 |
|  |
| 3ος Όμιλος | 
* Ηλιούπολη
* Δάφνη Δαφνίου
* Ηράκλειο
* Πορφύρας Φρεαττύδος
* Ελευθερία Μοσχάτου
* Ερμής Αργυρούπολης
* Ένωση Ιλίου
* Νίκη Αμαρουσίου
* Χανιά
* Πεύκη
* Χολαργός
* Άγιοι Ανάργυροι
 |
|  |
| 4ος Όμιλος | 
* Μελίκη
* Τιτάνες Παλαμά
* Αετοί Βέροιας
* Καστοριά
* Άργος Ορεστικό
* Τρίκαλα
* Α.Ε.Λ.
* Κούπα Κιλκίς
* Αλμυρός
* Πιερικός Αρχέλαος
* Ολυμπιακός Βόλου
* Εκπαιδευτήρια Φρυγανιώτη
 |
|  |
| 5ος Όμιλος | 
* Ναύαρχος Βότσης
* Ασπίδα Ξάνθης
* Ευκαρπία
* Ρούπελ Σιδηροκάστρου
* Ιωνικός Ιωνίας
* Σταυρούπολη
* Όλυμπος Ελευθερίου-Κορδελιού
* Ευρώπη '87 Πευκοχωρίου
* Εθνικός Λαγυνών
* Βασιλικά Θεσσαλονίκης
* Αγία Βαρβάρα Καβάλας
* Ακαδημία Μπάσκετ Μουδανιών
 |

 |